Vichinghi
Vichinghi, bande de guerrê e pirati scandinavi, denominæ inte croneghe latiñe contemporañie Normanni, protagonisti de 'na noteive espanscion marittima inte l'8°-11° sec. E fonte nordiche adœuvian o termine V. pe quelli che se diressan verso S e O; quelli che se dirizettan verso i paixi slavi e Bizançio fun invece ciammæ Variaghi.
Graççie a-i noteivi amegioamenti tecnichi inte l'arte da navegaçion, inte 'na primma faze i V. razonsan tutte e coste de l'Œüropa, o Nordaffrica, Bizançio, i paixi slavi, a Perscia e o Turkestan. I Norvegin se diressan verso e Faerøer, l’Islanda, e Shetland, i Orcade, a Scoççia do Nord, l’izoa de Man, l’Irlanda, con di intenti de colonizzaçion otra che de sacchezzo; carattere escluxivamente piratesco ebban invece e impreize in sce-e coste françeize, in Spagna, in Marocco e in Itallia (coste toscañe). I Daneixi, che mesciavan in vee e proprie armæ, se diressan solo verso l’Inghiltæra e l’impeo carolingio (che co-a conquista da Sassonia o-i menaççava da-a vexin). Tra l’866 e l’890 fondon o Regno de York inte l'Inghiltæra orientâ (da pœu notto comme Danelaw) e into 911 o ducáto de Normandia, ma o re do Wessex Arfreddo o Grande o l'ariescì a battili a Edington, bloccandoli inta parte orientâ de l'Inghiltæra. L’attivitæ corsæa di V. a l'aspresciò a dissoluçion de struttue politiche e sociæ de l'impeo carolingio. L’unica difeiza efficaxe da-i so attacchi a l'ea in sce base locâ, e de conseguença inte l'Œüropa occidentâ sorzette numioxiscimi castelli. L’âtra stradda percoribile a l'ea quella do pattezzo, sciben che o scistema de pagâ un tributo a-i pirati vichinghi o l'ea peigoozo perché o tendeiva a diventâ stabile. Inte 'na fase succesciva, quande i paixi invaxi fun stremæ, i V. domandon de tære onde insediâse, vegnindo coloin: coscì feççan, prez., into Danelaw e inta Normandia e l’aspetto commerciâ de so impreize o fu un semplixe sottoproduto de l'attivitæ de predatoî.
A differença di V., i Variaghi (Svedeixi) vègnan ben fîto merçenai e mercanti. Remontando o corso do 9° sec. i grandi sciummi rusci, razonzettan o Mâ d’Azov e o Mâ Caspio; attaccon inte l'860 e into 941 Bizançio, e a Perscia ascì. A Bizançio formon a guardia personâ de l'imperatô. I Variaghi costruin de baze permanente longo i sciummi da cianua russa pe commerciâ scciavi, pelliççe, amê con l’impeo bizantin. E fonte slave i dexignan co-o nomme de Rus´: l'è probabile che i so insediamenti seggian a l'origgine da nascita di primmi stati rusci, i regni ò canati de Novgorod e Kiev, che into 10° sec. se fuzan into Regno de Kiev.
Tra o 930 e o 980, inte 'na paoza inte l'attivitæ di V., in Inghiltæra Etelstan, re do Wessex, o l'ariescì a sottomette i Daneixi de York unifiando l’izoa sotta a so aotoritæ. Inte questo periodo s'inandiò ascì a crestianizzaçion di Vichinghi. Quande, poco primma do Mille, començò torna e spediçioin vichinghe, queste no razonsan ciu l’importança di periodi precedenti. I Norvegin compin arcuñe ardie impreize mainæsche, quæ a colonizzaçion da Groenlandia (985) e a scoverta, verso o 1000, de coste americañe, dove fu fondao pe breve tempo una colonia into Vinland, in sce-a costa nord de l'izoa de Tæranœuva. Into 1014 a battaggia de Clontarf a marcò a fin da prezença vichinga in Irlanda. I daneixi Aroldo II Dente Azuro e Sven I Barbaforcua començon invece a conquista de l'Inghiltæra; o figgio de Sven, Canúo o Grande, o s'impadronì de l'intrega izoa, construendo un impeo marittimo ch'o l'includeiva ascì a Danemarca, a Norveggia e e izoe a N da Scoççia. A dominaçion daneize in sce l'Inghiltæra, però, a se desciorvè pochi anni doppo a morte do Canúo: in gio a-o 1015 l’etæ vichinga a poeiva dîse davei concruza, a ovest comme a est, dove i Variaghi ean stæti zœumoæ inglobæ da-a maggiorança slava.
scn_Latn lij_Latn lij_Latn lij_Latn lij_Latn